
УПУТСТВО ЗА ДОМАЋИНЕ ХУМАНИТАРНОГ ТУРНИРА
ИГРАЈ ЗА КОСМЕТ

Ово упутство  намењено је онима који организују турнир у свом месту, а на који долазе преставници наше хуманитарне организације. 
Сама реализација турнира доноси трошкове и издвојено време  припадника организације из Београда који долазе на догађај, те се мора уложити труд да турнир буде успешан.
Молимо Вас да упутство пажљиво прочитате и примените смернице, како би турнир био успешан, а сви заједно поносни на резултат.

1. Домаћин проналази простор за турнир и у договору са организацијом бира датум и време. Бирају се датум и време када ће бити најуспешније, тј. када ће доћи највише људи и сакупити највише прилога.

2. Домаћинова обавеза је да се потруди да окупи велики број људи, што је најважније код ових догађаја.Треба имати у виду да екипа наше организације доласком на турнир издваја време од својих породица и да би из тог разлога и домаћин требало да се много потруди да напуни салу, да не буде узалудан наш долазак. Ако нисте Ви у могућности, задужите неког ко може да доведе велики број људи. Не ослањајте се на случајне пролазнике, јер, по правилу, они не долазе на догађај, већ само позвани људи.
ОБРАТИТИ ПАЖЊУ НА ДАТУМ И ВРЕМЕ ТУРНИРА. ДА СЕ НЕ ДЕСИ ДА ДОЂЕ МАЛО ЉУДИ, ЈЕР ИМА НЕКИХ ПРОСЛАВА, СЛАВА, КОНЦЕРАТА, УТАКМИЦА, ГОДИШЊИЦА И СЛ.
3. [bookmark: _GoBack]Домаћин треба да нађе неког за пратећи програм: неко културно-уметничко друштво, појединца да отпева нешто на почетку и на крају, по могућности неког да води програм. Имена учесника јавити нашој организацији дан пре турнира.

[image: ]Хуманитарна организација Сви за Космет Београд Народних хероја 10, локал 1, 11070 Нови Београд Телефон: 064/40-50-484

4. С обзиром на то ХО Сви за Космет ради уз благослов цркве, пробајте да укључите цркву и свештенство у организацију и реализацију догађаја. Да позивају људе и да дође неко од свештеника да благослови скуп.

5. Домаћин је задужен за промоцију турнира у јавности. То значи да треба да се неколико пута позива путем друштвених мрежа, вајбер група и оно најважније - лично. Најважније, писати лично свим познаницима да дођу на турнир. Најбоље је водити списак људи који су рекли да ће доћи, уз неки зацртани циљ.
6. Како би хуманитарни део вечери био успешан, домаћин би требало  да се потруди да пре турнира обезбеди неке донације. Обично домаћини сакупе пре бар 300-400-500 евра, често и више. Фирме или поједници могу да уплате и на рачун, а фирмама можемо дати Уговор о донацији.

7. Они који нису у прилици да учествују могу да уплате донацију на рачун динарски рачун организације 105-0000002936498-75 са назнаком
„Донација у оквиру турнира у 	“ и напомену у ком месту (рачун у КМ 567-541-27000092-63 код Атос банке), пејпал szk.dijaspora@gmail.com.
Показало се ефикасно питати за прилог рођаке, кумове, комшије, пријатеље, укућане...

8. Препорука је да се оформи мали тим од три до пет људи, чији су задаци да:
· обезбеде минимум 100 људи који ће им лично обећати да ће доћи на турнир. Ово је важно, јер готово увек од 20% до 30% људи који су потврдили долазак не дође. Подсећати их на догађај на дан раније, као и на сам дан турнира, да дођу;
· се баве промоцијом на својим профилима, у групама које прате, путем плаката које ће залепити на прометним локацијама у свом месту: писати различитим страницама и групама које пратите да објаве плакат; плакат објављивати на свака два дана, дан пре турнира и ујутро на сам дан


турнира; уколико постоје локалне новине, радио, телевизија, портал, обавестити их о турниру, проследити плакат и информације; потрудити се да цело место зна за догађај;
· најаве да ће на турниру бити бутик, где ће моћи да се купе мајице и сувенири.

9. Важна напомена је да кроз наше догађаје нема обраћања или било каквог промовисања политике и политичара. Ово је тема која треба да нас уједини, а не да ствара поделе.

10. Савет је да, ко може, у склопу турнира организује хуманитарну продају хране и пића, како би се додатно приходовало. Можете урадити и неке своје мајице са нашим логом и продати их својим мештанима.


Већина људи је данас „затрпана“ информацијама и када види једном или два пута то не региструје. Посебна прича су групе, ту већина мисли да се не обраћате њима. 

У данашње време није довољно једном или два пута послати плакат и информације у неке групе или објавити на друштвеним мрежама, већ то треба радити чешће уз лично обраћање људима и давању на значају догађаја. 

УКРАТКО, НАЈБИТНИЈЕ ЈЕ ДА ДОЂЕ ДОСТА ЉУДИ.

***

Техничка опрема за турнире коју има наша организација: стони фудбал, пикадо, озвучење, гол и пар друштвених игара. У случају да домаћин нема све потребно, хуманитарна организација може да понесе све шта треба.

Ми на догађај доносимо још и: пехаре и медаље, кутије за новчане прилоге, хуманитарну продавницу (мајице, заставе, вина, ракије, мали сувенири...), банере, фотоапарат, говорницу, лаптоп, летке...
У случају да домаћин процени да из неког од разлога из ставке 2 може да се деси да на турнир дође мали број људи, боље је и поштеније турнир померити за неки други датум, и то што пре јавити организацији.

